Վիճակագրական տվյալների համաձայն Հայաստան ժամանած զբոսաշրջիկների թիվը 2018թ-ի առաջին կիսամյակում նախորդ տարվա համեմատ աճել է 10.2%-ով: Զբոսաշրջիկների թվի աճին նպաստող գլխավոր գործոնը եղել է Հայաստանի նկատմամբ ուշադրության և հետաքրքրության ավելացումը: Վերջին շրջանում տեղի ունեցած իրադարձությունների արդյունքում Հայաստանը գտնվել է համաշխարհային մամուլի ուշադրության կենտրոնում, ինչի արդյունքում օտարերկրացիների մոտ երկրի հանդեպ հետաքրքրությունն աճել է, ինչն ինքնին նոր հեռանկարներ է ստեղծել զբոսաշրջության զարգացման ոլորտում: Թեև արձանագրվել է աճ, սակայն ոլորտի աճի տեմպը նախորդ տարվա համեմատ մի փոքր նվազել է, քանի որ առկա են էական խնդիրներ, որոնք բացասական ազդեցություն են թողնում Հայաստանի զբոսաշրջային մրցունակության վրա: Ներկայիս աճի տեմպը բավարար չէ զարգացման առկա պոտենցիալի յուրացման և շոշափելի սոցիալ-տնտեսական արդյունք ստանալու համար։ Թռիչքային զարգացումը կարող է ապահովվել ռազմավարության, հստակ թիրախների ընտրության, և գործուն ծրագրի սահմանման ու իրագործման միջոցով: